Mette Thiesen (DF), 2023-04-11:
I dag drøfter vi et forslag, som jo også har været fremsat før.
Det handler om id-kort til nogle af de allerallermest udsatte i samfundet: mennesker med misbrug.
Og det er det, forslaget handler om.
I dag eksisterer der jo allerede i København, Vejle, Odense og Aarhus det, man kalder straffri zoner for misbrugere, der bliver stoppet af politiet, ifald de besidder stoffer, der er til eget forbrug.
Der er fixerum flere steder, hvor man som misbruger kan indtage sit stof under ordnede forhold.
Det er rigtig godt.
Det siger sig selv, at når man nu har indført fixerum, ligger politiet selvfølgelig heller ikke på lur og tager narkomanen, der er på vej ind i et fixerum.
I så fald vil hele idéen med fixerummet forsvinde, og politiet er – i modsætning til hvad der er blevet sagt tidligere heroppefra – fornuftige, ræsonnable folk.
Jeg ved ikke helt, hvor stort problemet er, og det tror jeg sådan set grundlæggende vi er mange der ikke rigtig ved.
Men det løser selvfølgelig heller ikke det problem, som vi åbentlyst har, med meget, meget udsatte danskere med misbrug, der bor i andre byer, og som ikke har de her straffri zoner.
Som det også er nævnt tidligere heroppe fra talerstolen, har der jo efter de her forskellige politireformer været en udvikling, som har betydet, at politiet altså ikke kender de folk på gaden, som man måske har gjort tidligere, og derfor har sværere ved – ikke nødvendigvis kun i København, men også i andre byer – at identificere de her mennesker, som er så udsatte, at de ikke skal have en bøde.
Derfor mener vi i Dansk Folkeparti også, at et id-kort kan være en god løsning.
Vi er også meget optaget af at få undersøgt det her nærmere og også af at få fundet ud af, om et id-kort nødvendigvis er den rigtige løsning.
Det kunne også være, der var mange andre løsninger; det er i hvert fald, hvad jeg hører rundtomkringfra, altså at det sagtens kunne løses på anden vis.
Et egentligt id-kort lader til at være en god idé, og vi i Dansk Folkeparti vil selvfølgelig gerne have, at det bliver undersøgt nærmere, om det kan løse problemet, og selvfølgelig også, at man ikke skaber et andet.
Men det giver mening.
Vi vil gerne se videre på det, og den arbejdsgruppe, der blev sat i gang, hvor man netop kan belyse de fordele og ulemper, der kan være, synes vi også giver rigtig god mening.
Det er vigtigt at sige, at i hvert fald for vores vedkommende i Dansk Folkeparti ønsker vi ikke at legalisere eller helt at afkriminalisere.
Det går vi ikke ind for.
Men vi vil altid gerne give udsatte borgere en håndsrækning; vi ønsker bare ikke, at alle og enhver kan rende rundt med stoffer.
Men den udsatte borger, som er kendt som misbruger i systemet, vil vi gerne rigtig gerne lette forholdene for, og der kan id-kortet måske være en god idé.
Så fra Dansk Folkepartis side støtter vi forslaget.
Vi støtter også, at der bliver lavet en beretning.
Uanset hvad er jeg sådan set enig i det, der også er blevet sagt tidligere: Lad os nu i hvert fald få sat os ned og få fundet en løsning. Vi dukker også meget gerne op til forhandlinger.
Men vi skal have fundet en løsning på det her problem.
Det kan godt være, det virker, som om det er et lille problem for meget få, men her kan vi altså gøre en stor forskel for nogle mennesker, som er meget, meget udsatte, og som virkelig trænger til at få en hjælpende hånd fra samfundets side.